**Budapest Főváros VII. kerület Erzsébetváros Önkormányzata Képviselő-testületének**

**46/2015. (XII.18.) önkormányzati rendelete a magánszemélyeknek nyújtható**

**visszatérítendő kamatmentes és vissza nem térítendő nyílászáró-felújítási támogatásról**

Budapest Főváros VII. kerület Erzsébetváros Önkormányzatának Képviselő-testülete az

Alaptörvény 32. cikk (1) bekezdés a) pontjában meghatározott feladatkörében eljárva Alaptörvény 32. cikk (2) bekezdésében kapott felhatalmazás alapján a lakásokat érő külső zajhatás csökkentése, az épületek épületfizikai jellemzőinek javítása továbbá magánszemélyek pályázat útján történő támogatásának érdekében következőket rendeli el:

**1. Bevezető rendelkezések**

**1. §**

(1) Budapest Főváros VII. kerület Erzsébetváros Önkormányzata (továbbiakban: Önkormányzat) e rendeletben meghatározottak szerint jár el amennyiben a lakások nyílászáróinak felújításához nyújtott támogatására pályázatot ír ki (továbbiakban: Nyílászáró pályázat).

(2) A Támogatás formája: visszatérítendő kamatmentes vagy vissza nem térítendő támogatás

**2.§**

Nyílászáró pályázatra pályázni az Önkormányzat közigazgatási területén lévő 1990. előtt épült társasházakban és lakásfenntartó szövetkezeti házakban:

1. külön tulajdoni hányaddal rendelkező magánszemély lakástulajdonosoknak, továbbá
2. az Önkormányzat tulajdonában lévő lakások magánszemély bérlőinek (továbbiakban a) és b) pontban körülírt személyek együtt: Pályázó) lehet.

**2. A Nyílászáró pályázat szabályai**

**3.§**

(1) A Nyílászáró pályázati kiírást - ha a Képviselő-testület a mindenkori hatályos költségvetési rendeletében fedezetet biztosított, és a Pénzügyi és Kerületfejlesztési Bizottság (továbbiakban: Bizottság) a kiírásról dönt – minden év július 31-ig ki kell hirdetni.

(2) A pályázati kiírás tartalmát, az elbírálás és megvalósítás szabályait az önkormányzat hivatalos lapjában és az önkormányzat honlapján közzé kell tenni.

**4.§**

(1) Pályázó által a Nyílászáró Pályázaton elnyerhető támogatás maximális összege a Pályázó által készítetett, nyílászáró(k) felújításra vonatkozó, költségvetés (árajánlat) 50 %-a lehet.

(2) Az (1) bekezdésben körülírt támogatások utánaz önkormányzat fizeti meg a támogatást terhelő adókat és járulékokat a hatályos jogszabályok alapján.

**5. §**

Az Önkormányzat tulajdonában lévő lakások magánszemély bérlőinek a pályázaton való indulás feltétele bérbeadó megbízottjánál történő előzetes bejelentés.

**6.§**

(1) A Pályázatok elbírálásakor előnyben kell részesíteni a vendéglátóipari tevékenységgel járó zajszennyezéssel legjobban sújtott lakásokat.

(2) A nyertes Pályázóval szerződést kell kötni. A szerződés melléklete a pályázati dokumentáció

**7.§**

A pályázatokról nyilvántartást kell vezetni.

**Záró rendelkezések**

**8.§**

Felhatalmazás kap a Bizottság e rendeletben foglaltak betartásával:

1. a nyílászáró pályázati kiírás tartalmának és elbírálási feltételeinek meghatározására
2. a nyílászáró pályázat kiírására
3. a beérkező pályázatok elbírálására
4. a pályázóknak nyújtandó támogatásról való döntés meghozatalára

**9. §**

(1) Jelen rendelet a 2016. január 1-jén lép hatályba.

(2) Jelen rendelet hatálybalépésével a társasházaknak nyújtható visszatérítendő kamatmentes és vissza nem térítendő általános- és gázvezeték-felújítási támogatásról szóló 40/2013 (VI.28.) önkormányzati rendelet 3.§ (5) bekezdése hatályát veszti.

**dr. Gotthard Gábor Vattamány Zsolt**

**jegyző polgármester**

Záradék

A rendelet kihirdetése 2015. december 18 -án a Szervezeti- és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**dr. Gotthard Gábor**

**jegyző**

**Általános indoklás**

Erzsébetváros Önkormányzatának Képviselő-testülete megalkotta a társasházaknak nyújthatóvisszatérítendő kamatmentes és vissza nem térítendő általános- és gázvezeték-felújítási támogatásról szóló 40/2013. (VI.28.) számú rendeletét, amelyben szerepeltek a magánszemélyek nyílászáró támogatásának szabályai is. Tekintettel arra, hogy a rendelet hatálya társasházakra és magánszemélyekre is vonatkozik szükségessé vált a szétválasztás és a nyílászáró pályázatot szabályozó önálló rendelet megalkotása.

A rendelet célja, hogy az **állandó lakcímmel** a kérelemmel érintett lakásba bejelentett lakások tulajdonosai és az Önkormányzat tulajdonában lévő lakások magánszemély bérlői az Erzsébetvárosban lévő, az épített környezet funkcióiból, használatából eredő káros környezeti hatásokat csillapítsa, különösen a**zajártalmat,** továbbá elősegítse a hőszigetelést és az építészeti karakter védelmét külső térrel érintkező homlokzati ablakok utólagos hang és hőszigetelésével.

**Részletes indoklás**

**1. §**

Bevezető rendelkezés.

**2.§**

A rendelet területi, személyi hatályát határozza meg, azaz a Budapest VII. kerületi **állandó lakcímmel** a kérelemmel érintett lakásba bejelentett lakások tulajdonosai és az Önkormányzat tulajdonában lévő lakások magánszemély bérlői részére teszi lehetővé a pályázaton történő részvételt.

**3- 7.§**

A nyílászáró pályázat kiírásának, elbírálásának részletszabályait, a támogatás mértékét meghatározó rendelkezések.

**8.§**

Felhatalmazó rendelkezést tartalmaz, melyben a Pénzügyi és Kerületfejlesztési Bizottság szerez jogosítványt a Nyílászáró Pályázat kiírására, elbírálására.

**9.§**

A rendelet hatálybalépését szabályozza, rendelkezik továbbá a 40/2013. (VI.28.) önkormányzati rendelet 3.§ (5) bekezdésének hatályon kívül helyezéséről.